REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/128-16

22. jun 2016. godine

B e o g r a d

ZAPISNIK

SA PRVE SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 22. JUNA 2016. GODINE

Sednica je počela u 12,00 časova.

 Sednici je, saglasno članu 25. stav 2. Poslovnika Narodne skupštine, predsedavao Momo Čolaković, najstariji član Odbora.

Sednici su prisustvovali članovi Odbora: Aleksandar Martinović, Aleksandar Marković, Darko Laketić, Veroljub Matić, Katarina Rakić, Dušica Stojković, Aleksandra Đurović, Đorđe Milićević, Branka Stamenković, Bojan Pajtić, Branimir Jovanović, Momo Čolaković, Petar Petrović, Nenad Konstantinović (pristupio sednici u toku prve tačke dnevnog reda) i Nenad Čanak.

Sednici su prisustvovali zamenici članova Odbora: Marko Zeljug, Milorad Mirčić, Vjerica Radeta, Ana Stevanović, Aleksandra Jerkov i Marinika Tepić.

Sednici nisu prisustvovali članovi Odbora: prof. dr Vojislav Šešelj i Nemanja Šarović.

Sednici su prisustvovali i narodni poslanici: Ivan Kostić i Saša Radulović (pristupio u toku druge tačke dnevnog reda).

 Predsedavajući je konstatovao da su, saglasno Poslovniku Narodne skupštine, ispunjeni uslovi za rad i odlučivanje, a zatim je prešao na rad prema unapred određenom dnevnom redu:

D n e v n i r e d:

1. Izbor predsednika Odbora;
2. Izbor zamenika predsednika Odbora.

**Prva tačka dnevnog reda**: Izbor predsednika Odbora

Predsedavajući je predložio da se u skladu sa dosadašnjom praksom i dogovorom koji je postignut na konsultacijama kod predsednice Narodne skupštine za predsednika Odbora izabere Aleksandar Martinović.

U diskusiji su učestvovali: Branka Stamenković, Momo Čolaković, Milorad Mirčić i Vjerica Radeta.

Branka Stamenković, član Odbora, navela je da Poslanička grupa „Dosta je bilo“ nije bila pozvana na konsultacije kod predsednice Narodne skupštine u vezi sa dogovorom oko izbora predsednika odbora i postavila pitanje ko je sve bio pozvan da prisustvuje navedenim konsultacijama.

Predsedavajući je odgovorio da su predstavnici svih poslaničkih grupa bili pozvani na konsultacije kod predsednice Narodne skupštine.

Milorad Mirčić, zamenik člana Odbora, naglasio je da se članovi Srpske radikalne stranke neće izjašnjavati povodom izbora predsednika Odbora i izneo mišljenje da bi na čelu ovog odbora trebalo da bude predstavnik opozicije, jer je to u jednom periodu bila praksa u parlamentu.

U diskusiji je učestvovala i Vjerica Radeta, zamenik člana Odbora, koja je navela da je na konsultacijama postignut dogovor oko rasporeda narodnih poslanika po odborima dok se o izborima predsednika i zamenika predsednika odbora nije raspravljalo.

Na predlog predsedavajućeg, Odbor je većinom glasova izabrao Aleksandra Martinovića za predsednika Odbora.

**Druga tačka dnevnog reda**: Izbor zamenika predsednika Odbora

Aleksandar Martinović, predsednik Odbora, preuzeo je predsedavanje sednicom i predložio da se za zamenika predsednika Odbora izabere Nenad Konstantinović.

Nenad Konstantinović, član Odbora, prihvatio je predlog predsednika Odbora i izneo mišljenje da u radu ovog odbora političke razlike članova ne bi trebalo da imaju značajniji uticaj jer se Odbor prevashodno bavi statusnim pitanjima narodnih poslanika, Poslovnikom i značajan je za funkcionisanje Skupštine.

U diskusiji su učestvovali: Branka Stamenković, Aleksandar Martinović, Petar Petrović i Saša Radulović.

Branka Stamenković, član Odbora, istakla je da će Poslanička grupa „Dosta je bilo“ biti uzdržana prilikom glasanja, a kao razlog za to navela je izostanak dogovora koje poslaničke grupe će imati predsednika, odnosno zamenika predsednika u odborima.

Predsednik Odbora je odgovorio da proces političkog dogovaranja u ovom sazivu Narodne skupštine treba posmatrati u celini, istakavši da je Poslanička grupa Srpske napredne stranke pokazala dobru volju da razgovara sa predstavnicima opozicionih stranaka kao i da su ti razgovori obavljeni i da su pojedini dogovori postignuti. Kao primer pomenutih dogovora naveo je prihvatanje predloga narodnih poslanika Bojana Pajtića i Saše Radulovića da Poslaničke grupe Demokratske stranke i „Dosta je bilo“ predlože po jednog kandidata za potpredsednika Narodne skupštine, kao i uvažavanje sugestije poslanika iz Poslaničke grupe Srpske radikalne stranke da se o kandidatima za potpredsednike glasa objedinjeno, naglasivši da postignuti dogovori nisu poštovani od strane Poslaničke grupe „Dosta je bilo“. U nastavku izlaganja naveo je da je po ovlašćenju predsednice Narodne skupštine potpredsednik Narodne skupštine Veroljub Arsić vodio razgovore sa predstavnicima svih poslaničkih grupa oko njihovih predstavnika u radnim telima Narodne skupštine.

Petar Petrović, član Odbora, podržao je predlog predsednika Odbora da se za zamenika predsednika Odbora izabere Nenad Konstantinović i pozvao članove Odbora da se u svojim izlaganjima pridržavaju dnevnog reda sednice.

Saša Radulović, narodni poslanik, istakao je da je dogovor oko povećanja broja potpredsedničkih mesta u Narodnoj skupštini postignut kako bi poslaničke grupe koje čine parlamentarnu većinu imale jedno potpredsedničko mesto više, kao i da su poslanici Srpske napredne stranke pokušali da pogrešno prikažu činjenice oko navedenog dogovora. Takođe je naveo da se oko izbora predsednika i zamenika predsedika Odbora nisu vodili razgovori već da o je o tome odlučivala većina.

Predsedik Odbora je pojasnio da je Izbornoj listi „Aleksandar Vučić – Srbija pobeđuje“ pripalo tri potpredsednička mesta koja su popunjena i čiji broj nije menjan, dok je predlog za povećanje potpredsedničkih mesta prihvaćen kako bi se omogućilo da i Poslanička grupa Demokratske stranke i Poslanička grupa „Dosta je bilo“ predlože svoje kandidate. Naglasio je i da je Poslanička grupa „Dosta je bilo“ prvobitno prihvatila postignuti dogovor i pismenim putem predložila svog kandidata za potpredsedika Narodne skupštine, da bi nakon toga, iz njemu nerazumljivog razloga, odustala od glasanja.

Na predlog predsednika, Odbor je većinom glasova izabrao Nenada Konstantinovića za zamenika predsednika Odbora.

\* \* \*

Sednica je završena u 12,30 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić dr Aleksandar Martinović